หวั่นโค้งสุดท้าย เศรษฐกิจหมดแรง
แบงก์ตบเท้าประเมินโค้งสุดท้ายจีดีพีหมดแรงโต หวั่นปัจจัยเสี่ยงจากต่างประเทศรุมซ้ำเติมเศรษฐกิจไทย
22 พ.ย. 2559

แบงก์ตบเท้าประเมินโค้งสุดท้ายจีดีพีหมดแรงโต หวั่นปัจจัยเสี่ยงจากต่างประเทศรุมซ้ำเติมเศรษฐกิจไทย
ศูนย์วิจัยเศรษฐกิจและธุรกิจ (EIC) ธนาคารไทยพาณิชย์ เปิดเผยว่า ได้ปรับประมาณการเศรษฐกิจไทยในปี 2559 เป็น 3.2% และมองว่าในไตรมาสสุดท้ายของปีมีโอกาสที่เศรษฐกิจไทยจะโตช้าที่สุดในรอบปี  โดยเฉพาะภาคการส่งออกต้องจับตาความเสี่ยงภายนอกจากการเปลี่ยนแปลงทางการเมืองทั้งในยุโรปและสหรัฐ 
ด้านศูนย์วิจัยกสิกรไทย ระบุว่า แนวโน้มเศรษฐกิจไทยในช่วงไตรมาส 4/2559 จะยังคงรักษาโมเมนตัมการเติบโตเมื่อเทียบไตรมาสต่อไตรมาสไว้ได้ต่อเนื่อง โดยอัตราการขยายตัวของจีดีพีเมื่อเทียบกับช่วงเดียวกันปีก่อน อาจชะลอลงมาที่ 3.2% และทั้งปี 2559 คาดว่าจีดีพีจะอยู่ที่ 3.3%
สำหรับเศรษฐกิจไทยปี 2560 นั้น ยังคงมีมุมมองเชิงระมัดระวัง และประเมินการขยายตัวทางเศรษฐกิจไทยไว้ในระดับที่ใกล้เคียงกับปี 2559 โดยการใช้จ่ายของภาครัฐและการท่องเที่ยวจะยังคงเป็นตัวขับเคลื่อนเศรษฐกิจหลัก ท่ามกลางความเสี่ยงจากปัจจัยภายนอกประเทศที่เพิ่มขึ้น โดยเฉพาะการค้าและการลงทุนการดำเนินนโยบายทางเศรษฐกิจของสหรัฐที่ยังคงมีความไม่แน่นอน
น.ส.นลิน ฉัตรโชติธรรม นักเศรษฐศาสตร์ ธนาคารเอชเอสบีซี ประเทศไทย กล่าวว่า การเติบโตของจีดีพีในไตรมาส 3 ที่อยู่ที่ 3.2% ออกมาต่ำกว่าการคาดการณ์ของตลาดเล็กน้อย อย่างไรก็ตามธนาคารคาดว่าอัตราดอกเบี้ยนโยบายจะคงอยู่ในระดับเดิมไปอีกระยะ เนื่องจากภาพรวมการเติบโตของเศรษฐกิจยังคงทรงๆ ตัว